BRATISLAVA. Nedeľnajšie vystúpenie v relácii televízie TA3 V politike začal premiér Robert Fico zo Smeru útokom na moderátora Nora Dolinského. Oboril sa naňho, že len kritizuje. Moderátor pritom len uvádzal témy, o ktorých sa s premiérom chcel rozprávať.
Fico bol nervózny napriek tomu, že v TA3 má exkluzívny priestor a pravidelne rozpráva bez politického alebo iného oponenta.
Nebude vraj fackovací panák
"Nebudem chodiť do týchto relácií ako nejaký fackovací panák," prerušil Fico moderátora v jeho úvodnom vstupe. Dolinský pritom len povedal, že začiatkom tohto roku sa objavili "určité nezhody v koalícii ohľadom energetiky, potom to bola voľba generálneho riaditeľa RTVS".
Vetu ešte ani nestihol dopovedať a už ho premiér zahriakol. "Ešte ste ani ústa neotvorili a už kritizujete."
Dolinský nepatrí medzi novinárov, ktorí dávajú politikom kritické či nepríjemné otázky. Šéfa parlamentu Andreja Danka z SNS sa napríklad pri debate o jeho návšteve demilitarizovanej zóny medzi Severnou a Južnou Kóreou nespýtal, ako to myslel, keď napísal, že pocítil nostalgiu za ostnatým drôtom v bývalom socialistickom Československu.
Mediá podľa Fica informujú len o negatívnych veciach a kritizujú vládu na základe nepodložených argumentov a opomínajú úspechy, ktoré Slovensko dosahuje.
Analytik: Útočí na všetkých kritikov
Výpad Fica proti moderátorovi TA3 nie je podľa politológa Grigorija Mesežnikova prekvapivý.
Útočí na všetkých, ktorí ho čo i len náznakom kritizujú a je jedno, či je to TA3, alebo nejaké iné médium. Je to podľa Mesežnikova výsledok premiérovho nepriateľského vzťahu k médiám aj jeho nervozity.